******

***ОТЧЕТ ЗА ДЕЙНОСТТА НА НАРОДНО ЧИТАЛИЩЕ***

***„ЗНАНИЕ 1906 г.”- с. Черни Осъм през 2021г.***

 ***През 2021 година читалищното настоятелство и съставът му е както следва: Албена Донева Попадиева – председател и членове Мариана Атанасова, Недка Топалова, Иванка Велешка и Николина Ковачева. Членовете на проверителната комисия са: Марин Сираков, Мария Попска и Весела Сиракова.***

***За съжаление Иванка Велешка ни напусна от този свят и ние скърбим изключително много за нея. През 2021г. броят на щатния персонал към НЧ „Знание 1906г.” се състои от 2- ма души:***

 ***Изпълняващ длъжността секретар е Мариана Атанасова Атанасова, а изпълняващ длъжността библиотекар е Мая Владимирова Съева.***

 ***Сградата на читалището е изцяло общинска собственост. То се помещава в нея с договор за безвъзмездно ползване за срок от 10 години, подписан през 2011 г. Предстои подписване на новия договор.***

***Броят на читалищните членове, внесли членски внос за 2021 г. е общо 59 души, като четирима от тях са нови. Членовете, неплатили членски внос за предходната година, автоматично се изключват съгласно Устава на читалището.***

***КУЛТУРНО-МАСОВИ И ПРОСВЕТНИ ДЕЙНОСТИ***

***Въпреки, че 2021 година беше много трудна година и ситуацията с пандемията Ковид-19 ни възпрепятства, читалищният колектив се постара да не останем безучастни, макар и не с големи мероприятия.***

***Първото мероприятие, което се организира всяка година е поднасянето на венци пред барелефа на Васил Левски, по повод годишнина от гибелта му./148 години от обесването на Апостола/ То винаги е съвместно със СУ „ Васил Левски” – Черни Осъм, Кметството и Пенсионерския клуб –Черни Осъм.***

 ***През месец март отбелязахме някои мероприятия.***

***На 01.03. традиционно раздадохме изработените от нас мартеници на хората в селото. Зарадвахме децата от детската градина и училището. Посетихме КООП „ Обнова”, Държавно горско стопанство, музея, кметството и всички магазини. Особено ни се радваха гостите на селото в този празничен ден.***

***В навечерието на 3-ти март, заедно с представители на Пенсионерски клуб – Черни Осъм и Кметство Черни Осъм поднесохме венци пред паметника на архм.хаджи Макарий. За съжаление бяхме в доста камерен състав. Кметът Марин Сираков изнесе кратко слово. Под звуците на националния химн бе издигнато и българското знаме, след което с едноминутно мълчание почетохме паметта на загиналите за свободата на Отечеството.***

 ***Призоваваме хората, когато има такива мероприятия да присъстват за да се осмисли и самото събитие и да не бъдем само едни и същи хора.***

***Сирни заговезни е празник, който винаги се пада в неделя, седем седмици преди Великден. През 2021 година празника Сирни заговезни отбелязахме на 14 март. Това е ден, в който трябва да поискаш прошка от своите близки, но и да дадеш опрощение за грешките на другите. Както всяка година, така и през 2021г. се организирахме съвместно кметството. Традиционният огън беше запален от кмета на Черни Осъм г-н Марин Сираков, а около него се събраха жители и гости на селото. Всеки опита от вкусните баници приготвени от няколко жени от Черни Осъм. Всеки си хапна и сладка халва.***

***През месец април, залата в която се намираме беше предоставена за провеждане на избори.***

***На 24.04.2021 година организирахме няколко момиченца за празника Лазаровден. Те минаха по къщите в селото облечени в традиционни народни носии, пяха песни, казваха стихове и бяха много доволни от събраните лакомства.Всички много им се радваха, дори спираха хора да се снимат с тях.***

***На 28.04.2021 година отново в тази зала проведохме Отчетно събрание за дейността през 2020г.***

***През целия месец май беше сериозна подготовката за празника „Чукан боб с коприва и хоро се извива”. Многократно се събирахме за репетиции относно откриването на празника. Канихме състави от цялата страна за празника, организирахме транспорта и нощувките на участниците.***

***На 19 юни, събота, на площада в Черни Осъм за трети път се проведе Кулинарно-фолклорния празник „Чукан боб с коприва и хоро се извива“. Организатор и домакин е нашето читалище „Знание 1906г.” с.Черни Осъм, което през 2021г. година отбеляза своята 115-та годишнина. Благодарение на колективната работа на читалищното настоятелство с помощта, оказана ни от група младежи или организатори, както ние ги наричаме, празникът отново бе осъществен. Всеки състав беше посрещнат от нашите организирани помощници, които се грижеха за тях през целия ден.***

***Празникът започна с традиционното шествие на участниците в събитието, с начална точка двора на Училището за планински водачи и крайна точка – площада на селото. Шествието бе предвождано от момичетата и момчетата на Представителен общински младежки духов оркестър с мажоретки (ПОМДОМ) гр.Троян. Най-отзад, но пък най-атрактивна, бе групата кукери от кв. Сушица, гр.Карлово с ръководител Георги Андонов.***

***Фолклорният празник откри групата за народни хора към нашето читалище, след което продължи с богата музикална и танцова програма. В нея участваха клубове, ансамбли, състави и формации, изучаващи български хора, танци и песни.***

***Площадът бе пълен с участници, жители на селото и гости от цялата страна.***

***Времето бе изключително динамично, от мрачно с лек дъжд, до топло с ярко юнско слънце. Точно когато на сцената се появиха кукерите се изсипа силен дъжд, но това не ги изплаши. Не се размина и без спиране на тока, но това не попречи на съставите от Габрово да ни покажат едно ръченично хоро без музика , само под звуците на тъпана и ръкопляскането на публиката. Много добре се получи, след което тока дойде и фолклорната програма продължи.***

***Празникът се осъществи с финансовата подкрепа на община Троян, КООП „Обнова“ с. Черни Осъм, фирмите „Калинел“, „Динея“, „Про плантс“-гр.София, „Троя-тим“-гр.Троян, „Радина Елит“-с.Черни Осъм, „Капитал груп“-гр.Троян, механа „Мерак“ с. Орешак, Христина Петрова, Радослава Минева и Станимир Димитров и др.***

***Присъстващите на празника имаха възможност да се насладят на вкусната бобена чорба с коприва и сланина, а другото ястие, което и тази година предложихме на гостите ни е „Сватбарско жито”- смятаме, че наред с боба и копривата, то е също толкова традиционно и вкусно. Заредени с много положителни емоции, на края всички се хванаха на хоро, а краят му не се виждаше.***

***През изминалата година кандидатствахме по два проекта.***

***Единият е към МК за финансова подкрепа на библиотеките при обновяване на фондовете им с книги, а другият е към Община Троян за предоставяне на финансова помощ по общинска програма „Обществен форум за реализация на партньорски проекти”. По първия не бяхме одобрени, а по втория кандидатствахме за подмяна на входната врата на читалището. Проектът беше одобрен и вратата е сменена.***

***Старт на летните занимания с деца. От 21.06 до 01.09 в библиотеката ежедневно ни посещаваха деца от селото и такива, които са на гости при своите близки. Знаете, че всяко лято ние им обръщаме особено внимание и те предпочитат да идват при нас, за да си почетат от задължителната литература, след което имат време да си поговорят, да поиграят на интересни занимателни игри или пък да рисуват или изработват нещо. Всичко това през изминалото лято се състоя в тази зала на хладно и просторно.***

***През месец юли бяхме поканени да участваме в програмата на Местна инициативна група – МИГ – Троян, Априлци, Угърчин. Бяха организирали кулинарен празник за популяризиране на местните и традиционни ястия. Ние взехме участие,като предварително сготвихме черноосъмската рецепта чукан боб с корива и го занесохме в Гетсиманската градина, където се проведе събитието.***

***През месец август отново ни гостува оперетна студия „КАНТАБИЛЕ” – гр.Троян. Концертът се състоя в лятното кино под звуците на руска музика и беше безплатно за всички. Изпълнителите бяха на високо самодейно ниво и отново завладяха публиката.***

***Лятото вече беше към своя край и отново започнаха да се налагат ограничителни мерки заради Ковид пандемията.***

***За 01 – ви ноември организирахме среща с най-малките жители на селото – децата от детската градина. Бяхме им подготвили кратка презентация за народните будители. На малчуганите им беше интересно, за наша радост те познаваха някои личности от снимките, които им показахме.***

***Още преди месец ноември ни дойде идеята да направим нещо, с което ще привлечем вниманието на хората и в същото време ще спазим противоепидемичните мерки. Решихме да сътворим един коледен кът за фото сесии. Закупихме някои неща и започнахме оформянето му. Отне ни наистина много време, няколко пъти го разширявахме, защото искахме да има повече разнообразие и различни фонове и кадри за снимките. Получи се доста добре и за наша радост привлякохме вниманието на млади семейства от селото и дори от други населени места. Между другото изработихме и много коледни сувенири, украси и венци. Средствата събрани като дарение от тях, ще вложим като собствен приход по някой бъдещ проект, защото както знаете във всеки проект участваме и със собствени средства, които не трябва да бъдат от държавната субсидия.***

***Финансов отчет.***

***Приходи и разходи през 2021г.***

 ***През изминалата година нямахме финансови затруднения. Отпуснатата годишна субсидия за 2021г., основно беше изразходвана за издължаване на работните заплати, внасяне осигуровките на персонала, покриване разходите за електроенергия, както и за други важни текущи разходи.***

***През 2021г. читалището отчете следните финансови приходи:***

***- Начално банково салдо на 01.01.2021г. - 2155,77 лв.***

***- Начално касово салдо- 86,63 лв.***

***- Държавна субсидия за 2021г. – 23 186,00 лв.***

***- Допълнително финансиране - 1997,00 лв.***

***/КФП-боб с коприва и проект за входна врата/***

***Собствени приходи:***

* ***членски внос и читателски такси - 384,00 лв.***
* ***наем на помещение – 360,00 лв.***
* ***приходи от дарения 1740,00 лв.***
* ***Приходи от извършени услуги 356,00 лв.***
* ***други 88,22 лв.***

 ***Общо приходи: 30 353,62 лв.***

***Общо изразходвани финансови средства в брой и по банков път за 2021г. са за:***

* ***брутни РЗ и осигуровки за 2-ма служители 19 532,73 лв.***
* ***месечни банкови такси, обсл.на сметка 253,60 лв.***
* ***префактурирана ел. енергия 1 177,45 лв.***
* ***счетоводни,ГФО,пощенски и куриерски услуги 339,58 лв.***
* ***трудова медицина 84,00 лв.***
* ***платена такса интернет за 2021 и 2022г. 299,50 лв.***
* ***обслужване на пожарогасители, диспенсър 296,10 лв.***
* ***канцеларски м-ли, тонер касети 368,93 лв.***
* ***заснемане на КФП през м. юни 100,00 лв.***
* ***изработка и монтаж на PVC входна врата 760,00 лв.***
* ***материали от железария и галантерия за КФП , Коледен и Мартенски щанд /бои, разредители, спрейове, четки, силикон, тапети, прежди, мъниста и др./ 345,24 лв.***
* ***покупка на нови книги през 2021 г. 66,84 лв.***
* ***покупка на почистващи препарати и др. 78,60 лв.***
* ***изработка на черни поли за ТС и тениски с лого 459,35 лв.***
* ***дървени лъжици и др.сувенири за КФП 103,07 лв.***
* ***пътни разходи на уч-ците в КФП и слж.командировки 400,73 лв.***
* ***продукти за КФП, пласт. посуда и мин.вода за уч-ците 479,17 лв.***
* ***изработка на плакати, покани, грамоти, етикети и работни календари за 2022 г. 328,95 лв.***
* ***музикално оформление на КФП 480,00 лв.***

 ***Общо разходи: 25 953,84 лв.***

***общ приход в брой и по банков път: 30 353,62 лв.***

***общ разход в брой и по банков път: 25 953,84 лв.***

***общ остатък: 4399,78 лв.***

***банково салдо на 31.12.2021г. : 4340,18 лв.***

***касово салдо на 31.12.2020г. : 59,60 лв.***

***БИБЛИОТЕЧНА ДЕЙНОСТ***

***С всяка изминала библиотеката се превръща в уютно място за местното население, особено за децата, които през ваканциите ежедневно я посещават. Редовните ни читатели са доволни, тъй като периодично им предоставяме нова и разнообразна художествена литература, отговаряща на техните вкусове. Освен, че закупуваме нови книги от време на време, благодарение на различни проекти от МК, работим и по метода на междубиблиотечното книгозаемане, което правим с колегите от НЧ „Развитие” с.Орешак, за което сме им много благодарни.***

* ***Библиотечният фонд към 01.01.2021г. наброява 10 355 бр. библиотечни единици.***
* ***Набавените нови книги през 2021г. са общо 34 бр – 31 бр. са дарение и 3 бр. са закупени.***
* ***Отчислени книги през 2021г. няма***
* ***Общо заемани книги през 2021г. – около 450 бр.***
* ***Читатели, потребители и посетители на читалището за 2020г. – около 210 души.***
* ***Библиотеката ще продължава все така да бъде активен помощник в образователния процес на учениците. Ще опитваме да участваме и за напред в различни проекти за набавяне на нова литература.***

***ФОТО-АРХИВНА И БИТОВА СБИРКА***

 ***През 2021г. сбирката не беше отваряна за посещения изобщо, поради това, че състоянието й е опасно за посетители.***

***Както вече знаете, по предложение на Природонаучния музей по писмо с входящ № 3/ 08.09.20г. Фотоархивната сбирка в с.Черни Осъм административно ще бъде присъединена към него. Това решение беше взето на заседание на настоятелството от 14.09.2020 год., записано в Протокол № 4/14.09.20г.***

***ЗАКЛЮЧЕНИЕ***

 ***Настоятелството на читалище „Знание 1906г.” благодари на всички редовни членове, институции и родолюбиви българи за оказаната подкрепа. В трудната обстановка през последните години, в която сме принудени да работим, Вие, читалищните членове показвате, че духовната култура и изкуство, на които сте пазители, няма да остане в историята. Всички тези прояви и дейности през изминалият отчетен период, категорично доказват съществуването на институцията Читалище и способностите на нейните самодейци и членове да я съхранят.***